PREDKLADACIA SPRÁVA

Na rokovanie vlády Slovenskej republiky sa predkladá materiál „Dobrovoľné prísľuby a záväzky Slovenskej republiky do Rady OSN pre ľudské práva na obdobie rokov 2018 – 2020“.
Rada OSN pre ľudské práva (ďalej len „rada OSN“) vznikla na základe rezolúcie Valného zhromaždenia OSN č. 60/251 zo dňa 15. marca 2006 a nahradila bývalú Komisiu 
pre ľudské práva. Rada OSN má 47 členov, ktorých volí Valné zhromaždenie OSN na základe regionálneho kľúča. Zasadá v Ženeve a funguje ako stály orgán, ktorý rokuje a hlasuje o ľudskoprávnej situácii v krajinách a o ľudskoprávnych témach.

Slovenská republika bola členom rady OSN v rokoch 2008 – 2011, kedy prispela k rozvoju dialógu a spolupráce medzi členskými krajinami rady OSN a ku konsolidácii nových mechanizmov rady OSN, najmä prostredníctvom aktívneho zapojenia sa  
do univerzálneho periodického hodnotenia krajín. V tomto období zohrala významnú úlohu lídra i koordinátora v procese prípravy 3. Opčného protokolu k Dohovoru o právach dieťaťa o procedúre oznámení a stala sa jeho prvým signatárom.   

Spolurozhodovaním o dôležitých ľudskoprávnych otázkach v rade OSN výrazne stúpol politický význam Slovenskej republiky. Slovenská republika bola tiež v rámci EÚ jedným z kľúčových hráčov pri prijímaní rezolúcií rady OSN. Naviac v 1. polroku 2009, počas českého predsedníctva v Rade EÚ, koordinovala pozície EÚ v rade OSN. Slovenská republika mala prístup k orgánom a funkciám v rámci štruktúry rady OSN. V roku 2009 bola členom Pracovnej skupiny pre situácie, ktorá má 5 členov (jedného z každej regionálnej skupiny) a je dôležitou súčasťou procedúry pre podávanie individuálnych sťažností. V rokoch 2010 – 2011 zastávala Slovenská republika post podpredsedu rady OSN.

Snaha Slovenskej republiky o pozitívny a konštruktívny príspevok k rozvoju a ochrane ľudských práv vo svete, pri využití skúseností z predchádzajúceho členstva v tomto najvýznamnejšom ľudskoprávnom orgáne systému OSN, bola motivujúcim faktorom 
pre opätovné uchádzanie sa o členstvo v rade OSN na obdobie rokov 2018 – 2020. Od roku 2013 bola ambícia opätovne kandidovať do rady OSN súčasťou každoročných zameraní zahraničnej a európskej politiky Slovenskej republiky vypracovaných Ministerstvom zahraničných vecí a európskych záležitostí SR.

Voľby do rady OSN sa uskutočnia počas zasadnutia 72. Valného zhromaždenia OSN v októbri/novembri 2017 v New Yorku. 

Tradičnou súčasťou každej kandidatúry do rady OSN je predloženie písomného dokumentu – tzv. dobrovoľných prísľubov a záväzkov. Kandidujúca krajina zasiela tento dokument ostatným členským štátom, Úradu Vysokého komisára OSN pre ľudské práva 
a Sekretariátu OSN, ktorý zabezpečí jeho zverejnenie aj prostredníctvom internetu. Materiál sa spravidla distribuuje formou diplomatickej korešpondencie (aide-mémoire).

Predložený dokument „Dobrovoľné prísľuby a záväzky Slovenskej republiky 
do Rady OSN pre ľudské práva na obdobie 2018 – 2020“ vychádza z predpísanej štruktúry a zaužívaných zvyklostí v rámci OSN. Každá kandidujúca krajina má stručne a výstižne pomenovať viaceré konkrétne a splniteľné prísľuby a záväzky, ktorých plnenie je možné overiť aj v praxi. Kandidát osobitne špecifikuje príspevok k ľudskoprávnym aktivitám 
na medzinárodnej úrovni a priblíži plánované iniciatívy v oblasti ochrany ľudských práv 
na vnútroštátnej úrovni v čase predpokladaného členstva v rade OSN. 

Materiál vypracovalo Ministerstvo zahraničných vecí a európskych záležitostí Slovenskej republiky (ďalej len „MZVaEZ SR“) v spolupráci s vecne príslušnými rezortmi. Materiál bol v dňoch 8. – 21. decembra 2016 predmetom medzirezortného pripomienkového konania. Dňa 15. februára 2017 sa na MZVaEZ SR uskutočnilo rozporové konanie 
so zástupcom o. z. Aliancia za rodinu, ktoré vznieslo k materiálu hromadné pripomienky verejnosti. Dňa 15. a 16. februára 2017 usporiadalo MZVaEZ SR pracovné stretnutia 
za účelom prerokovania pripomienok vznesených Konferenciou biskupov Slovenska a o. z. Fórum života. Dňa 17. februára 2017 sa na MZVaEZ SR konal edukačný seminár pre tú časť verejnosti, ktorá zaslala svoje komentáre, resp. požiadavky na úpravu materiálu mimo portálu Slov-lex. Na seminári bola prezentovaná informácia o rade OSN, o význame kandidatúry Slovenskej republiky do rady OSN, o obsahu samotných prísľubov a záväzkov SR a následne prebehla diskusia o význame podpory a ochrany ľudských práv. Zásadná pripomienka Ministerstva financií Slovenskej republiky k doložke vybraných vplyvov bola MZVaEZ SR akceptovaná. Výsledky medzirezortného pripomienkového konania sú súčasťou materiálu.
Rada vlády Slovenskej republiky pre ľudské práva, národnostné menšiny a rodovú rovnosť vzala uvedený materiál na vedomie uznesením č. 170 zo dňa 16. marca 2017. 
 	Vychádzajúc z čl. 6.1 Jednotnej metodiky na posudzovanie vybraných vplyvov schválenej uznesením vlády Slovenskej republiky č. 24 zo dňa 14. januára 2015 v znení uznesenia vlády Slovenskej republiky č. 55 zo dňa 4. februára 2015 a uznesenia vlády Slovenskej republiky č. 513 zo dňa 16. septembra 2015, nebolo potrebné predložiť materiál do predbežného pripomienkového konania, nakoľko ide o materiál, ktorý nemá žiaden 
z vybraných vplyvov (t. j. vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie a vplyv na informatizáciu spoločnosti).
            Po schválení materiálu vládou Slovenskej republiky budú dobrovoľné prísľuby a záväzky SR zaslané ostatným členským štátom OSN, Úradu Vysokého komisára OSN 
pre ľudské práva a Sekretariátu OSN, ktorý zabezpečí jeho zverejnenie aj prostredníctvom internetu.

